CELEX: 62018TN0726
Language: el
Date: 2018-12-07 00:00:00
Title: Υπόθεση T-726/18: Προσφυγή της 7ης Δεκεμβρίου 2018 — Melin κατά Κοινοβουλίου

18.2.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 65/42
            
         
      Προσφυγή της 7ης Δεκεμβρίου 2018 — Melin κατά Κοινοβουλίου
      (Υπόθεση T-726/18)
      (2019/C 65/54)
      Γλώσσα διαδικασίας: η γαλλική
      
         Διάδικοι
      
      
         Προσφεύγουσα: Joëlle Melin (Aubagne, Γαλλία) (εκπρόσωπος: F. Wagner, δικηγόρος)
      
         Καθού: Ευρωπαϊκό Κοινοβούλιο
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να κρίνει παραδεκτή την ένσταση ελλείψεως νομιμότητας και να κηρύξει παράνομα τα άρθρα 33 και 68 των MASD [μέτρων εφαρμογής του καθεστώτος των βουλευτών], ως εκ τούτου·
               
            
                  —
               
               
                  να διαπιστώσει ότι η απόφαση του Γενικού Γραμματέα της 4ης Οκτωβρίου 2018 στερείται νομικής βάσεως·
               
            
                  —
               
               
                  να ακυρώσει την απόφαση του Γενικού Γραμματέα του Ευρωπαϊκού Κοινοβουλίου της 4ης Οκτωβρίου 2018, που κοινοποιήθηκε με την αριθ. D316037 επιστολή της 10ης Οκτωβρίου 2018, και εκδόθηκε κατ’ εφαρμογήν του άρθρου 68 της αποφάσεως 2009/C 159/01 του Προεδρείου του Ευρωπαϊκού Κοινοβουλίου, της 19ης Μαΐου και της 9ης Ιουλίου 2008, «σχετικά με τα μέτρα εφαρμογής του καθεστώτος των βουλευτών του Ευρωπαϊκού Κοινοβουλίου», όπως έχει τροποποιηθεί, και με την οποία διαπιστώνεται οφειλή της προσφεύγουσας ύψους 130 339,35 ευρώ λόγω ποσών που καταβλήθηκαν αχρεωστήτως στο πλαίσιο της βουλευτικής επικουρίας και αιτιολογείται η απαίτηση εισπράξεώς της·
               
            
                  —
               
               
                  να ακυρώσει το αριθ. 2018-1597 χρεωστικό σημείωμα με το οποίο γνωστοποιείται στην προσφεύγουσα η βεβαίωση οφειλής της κατόπιν της αποφάσεως του Γενικού Γραμματέα της 4ης Οκτωβρίου 2018, «επιστροφή αχρεωστήτως καταβληθέντων ποσών λόγω βουλευτικής επικουρίας, εφαρμογή του άρθρου 68 των MASD και των άρθρων 78-79 του δημοσιονομικού κανονισμού»·
               
            
                  —
               
               
                  να καταδικάσει το Ευρωπαϊκό Κοινοβούλιο στο σύνολο των δικαστικών εξόδων.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει τρεις λόγους.
      
                  1.
               
               
                  Με τον πρώτο λόγο προβάλλεται ένσταση ελλείψεως νομιμότητας λόγω του ότι τα άρθρα 33 και 68 των μέτρων εφαρμογής του καθεστώτος των βουλευτών, που εγκρίθηκαν με την απόφαση του Προεδρείου του Ευρωπαϊκού Κοινοβουλίου της 19ης Μαΐου και της 9ης Ιουλίου 2008, παραβιάζουν τις αρχές της ασφάλειας δικαίου και της προστασίας της δικαιολογημένης εμπιστοσύνης, ιδίως λόγω ελλείψεως σαφήνειας και ακρίβειας.
               
            
                  2.
               
               
                  Με τον δεύτερο λόγο προβάλλεται παράβαση τύπου, στο μέτρο που η προσβαλλόμενη απόφαση δεν προσδιορίζει με ακρίβεια τους λόγους αρνήσεως του παραδεκτού των εγγράφων που η προσφεύγουσα προσκόμισε ως αποδεικτικά στοιχεία της παρασχεθείσας εργασίας. Ως εκ τούτου, η απόφαση δεν είναι αιτιολογημένη, κατά παράβαση του άρθρου 41 του Χάρτη των Θεμελιωδών Δικαιωμάτων της Ευρωπαϊκής Ένωσης που κατοχυρώνει το δικαίωμα χρηστής διοικήσεως.
               
            
                  3.
               
               
                  Με τον τρίτο λόγο προβάλλεται προσβολή των δικαιωμάτων της προσφεύγουσας, καθόσον στην προσφεύγουσα δόθηκε η δυνατότητα να αναπτύξει μόνον γραπτώς, και όχι προφορικώς, τις απόψεις της ενώπιον του Γενικού Γραμματέα.